Ευρωπαϊκή σημαία

Η σημαία της Ευρώπης (🇪🇺) είναι μια σημαία με μπλε φόντο επί της οποίας φέρονται δώδεκα χρυσοί αστέρες σε κυκλική διάταξη. Αποτελεί, σε επίσημο επίπεδο, τη σημαία και το έμβλημα του Συμβουλίου της Ευρώπης (ΣτΕ) και της Ευρωπαϊκής Ένωσης (ΕΕ). 

Η σημαία σχεδιάστηκε από τους Αρσέν Εΐτζ και Πωλ Λεβύ το 1955 για το Συμβούλιο της Ευρώπης ως σύμβολο του. Το Συμβούλιο της Ευρώπης, που υπερασπίζεται τα ανθρώπινα δικαιώματα και προάγει τον ευρωπαϊκό πολιτισμό, επέλεξε το σημερινό σχέδιο για δική του χρήση. Στα χρόνια που ακολούθησαν, το Συμβούλιο της Ευρώπης ενθάρρυνε τα ευρωπαϊκά θεσμικά όργανα, που μόλις είχαν αρχίσει να λειτουργούν, να αναγνωρίσουν τη σημαία ως έμβλημά τους.

Το 1983, το Ευρωπαϊκό Κοινοβούλιο αποφάσισε ότι η σημαία των Κοινοτήτων θα έπρεπε να είναι η ίδια με τη σημαία του Συμβουλίου της Ευρώπης. Το 1985, η σημαία αυτή αναγνωρίστηκε από όλους τους ηγέτες της ΕΕ ως το επίσημο έμβλημα των Ευρωπαϊκών Κοινοτήτων, που στη συνέχεια έγιναν η Ευρωπαϊκή Ένωση. Κάθε ευρωπαϊκό θεσμικό όργανο έχει, επιπροσθέτως, σήμερα το δικό του έμβλημα.Η σημαία δεν αναφέρεται στις συνθήκες της ΕΕ, ενώ η ενσωμάτωση της συνέπεσε μαζί με το Ευρωπαϊκό Σύνταγμα, αλλά έχει επισήμως υιοθετηθεί στη νομοθεσία.

 Η ιστορία της σημαίας της ΕΕ 

 8 Δεκεμβρίου 1955 
Η σημαία υιοθετείται για πρώτη φορά από το Συμβούλιο της Ευρώπης, διεθνή οργανισμό για τα ανθρώπινα δικαιώματα που είναι διακριτός από την ΕΕ.

 11 Απριλίου 1983 
Το Ευρωπαϊκό Κοινοβούλιο προτείνει να χρησιμοποιείται η σημαία από τις Ευρωπαϊκές Κοινότητες (ΕΟΚ), προκατόχους της ΕΕ.

 28-29 Ιουνίου 1985 
Το Ευρωπαϊκό Συμβούλιο υιοθετεί το σχέδιο της ευρωπαϊκής σημαίας ως επίσημο λογότυπο της ΕΟΚ.

 29 Μαΐου 1986 
Η ευρωπαϊκή σημαία υψώνεται για πρώτη φορά έξω από το κτίριο Berlaymont, την έδρα της Ευρωπαϊκής Επιτροπής.

 Νοέμβριος 2015 
Εκδίδεται αναμνηστικό κέρμα ευρώ για τον εορτασμό των 30 χρόνων της σημαίας της ΕΕ. Με την ευκαιρία της συμπλήρωσης 30 χρόνων από την απόφαση των Ευρωπαίων ηγετών να ορίσουν τη σημαία ως έμβλημα της ΕΕ, οι 19 χώρες της Ευρωζώνης εκδίδουν ειδικό αναμνηστικό κέρμα. Σε διαδικτυακό διαγωνισμό που διοργάνωσε η Ευρωπαϊκή Επιτροπή το 2015, πολίτες και κάτοικοι της Ευρωζώνης επέλεξαν το σχέδιο που δημιούργησε ο Γεώργιος Σταματόπουλος, χαράκτης στην Τράπεζα της Ελλάδος. Το σχέδιο απεικονίζει 12 αστέρια που μετατρέπονται σε ανθρώπινες φιγούρες και χαιρετίζουν τη γέννηση μιας νέας Ευρώπης.

 Συμβολισμός 

Ο αριθμός των δώδεκα αστέρων συμβολίζει τα ιδανικά της Ευρώπης: ενότητα, αλληλεγγύη και αρμονία ανάμεσα στους λαούς της.
Δεν υπάρχει καμία συσχέτιση ανάμεσα στον αριθμό των αστεριών και στον αριθμό των κρατών-μελών. 

 Παραπομπές 

 Εξωτερικοί σύνδεσμοι 

 europa.eu Η σημαία της ΕΕ
 publications.europa.eu Εμβλήματα

Κατηγορία:Σύμβολα της Ευρωπαϊκής Ένωσης
Κατηγορία:Σημαίες διεθνών οργανισμών